《慰同寅余公丧子》
明代·韩雍

昔有东门吴，子死无忧情。又有卜子夏，哭子乃丧明。

古人失子同切已，哭与无忧不相比。千载斯文较是非，东门知命卜昧理。

君家翩翩好凤毛，一朝径赴琼楼招。双亲哭子兄哭弟，满堂泪雨长悲号。

人生百年如梦觉，此身朝夕亦难料。三槐五桂终尘灰，子女存亡何足道。

君方与国为栋梁，莫因无益空毁伤。且与故人同一醉，明遣玄夫问苍苍。

作者简介：（1422—1478）明苏州府长洲人，字永熙。正统七年进士，授御史。巡按江西，黜贪墨吏数十人。景泰时擢广东副使，巡抚江西。劾奏宁王朱奠培不法状，后被宁王诬劾，夺官。后再起为大理少卿，迁兵部右侍郎。宪宗立，以牵累贬官。会大藤峡徭、僮等族民众起事，乃改以左佥都御史，参赞军务，督兵镇压。迁左副都御史，提督两广军务。有才略，治军严，而谤议亦易起。为中官所倾轧，乃致仕去。有《襄毅文集》。